b"\n_START_ARTICLE_\nBosc de Serrallonga\n_START_SECTION_\nRiquesa natural\n_START_PARAGRAPH_\nLa vegetaci\xc3\xb3 \xc3\xa9s densa, variada i molt rica. Hi ha moltes zones obagues i humides, poblades per castanyers, per\xc3\xb2 tamb\xc3\xa9 n'hi ha d'altres com l'alzina, el pi, el roure, el faig, el tr\xc3\xa8mol i el vern. Una de les riqueses principals de les Guilleries \xc3\xa9s l'aigua. Hi ha centenars de fonts a tota la serra, per\xc3\xb2 la sobreexplotaci\xc3\xb3 aq\xc3\xbc\xc3\xadfera en fa perillar avui la seva exist\xc3\xa8ncia.\n_START_SECTION_\nPunts d'inter\xc3\xa8s\n_START_PARAGRAPH_\nSeguint la ruta d'en Serrallonga GR 178 Sant Hilari Sacalm-Osor: Es tracta d'un itinerari de gran inter\xc3\xa8s hist\xc3\xb2ric i paisatg\xc3\xadstic. La ruta permet con\xc3\xa8ixer els indrets m\xc3\xa9s destacats de la biografia del m\xc3\xadtic bandoler, com els colls on era esperat per batlles i sometents i el mas on va viure.\n_START_SECTION_\nIniciatives dinamitzadores\n_START_PARAGRAPH_\nEl Bosc de Serrallonga es troba incl\xc3\xb2s dins de la marca tur\xc3\xadstica Boscos de Bruixes i Bandolers, fruit de l'acord entre els municipis d'Arb\xc3\xbacies, Sant Hilari Sacalm, Viladrau, Olost i Sant Feliu Sasserra. L'objectiu d'aquesta iniciativa \xc3\xa9s el de dinamitzaci\xc3\xb3 tur\xc3\xadstica d'una zona que gaudeix de gran riquesa patrimonial a trav\xc3\xa9s d'una proposta de turisme sostenible i de qualitat."